《赏梅分韵得殊字》
宋代·丘葵

梅是花中先觉者，天才迥与众芳殊。
朔风如铁为寒骨，暖日投金作细须。
吐出奇芬春意思，描成疏影月工夫。
玉容清润丰腴甚，无限诗人错道癯。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。